- Luke
- <
- 17
- >

17
Tek Cyah wa Oona da Do
Matthew 18:6-7, 21-22; Mark 9:42
1 Jedus tell e ciple dem say, “Fa true, ting gwine happen wa mek people do bad. Bot de poson wa mek dem ting happen gwine hab plenty trouble! 2 E mo betta fa dat poson ef dey tie a big grine stone roun e neck an chunk um eenta de sea. E mo betta ef e drown een de wata like dat den ef e mek one ob dem leetle one do bad. 3 So den, tek cyah wa ya do!
“Ef one ob oona hab a broda wa da sin, ya mus buke um. Ef e change e sinful way, mus paadon um. 4 Eben ef e do ya bad seben time een one day, ef e ton back ebry time, come tell ya say, ‘A saary an A ain gwine do ya bad no mo,’ mus paadon um.”
Oona Fait Kin Mek Big Ting Happen
5 Jedus postle dem tell um say, “Lawd, hep we bleebe God mo den we bleebe now.”
6 De Lawd ansa um say, “Ef oona bleebe een God, eben ef ya fait jes leetle like one leeleetle mustard seed, ya kin tell dis tree, ‘Tek yasef outta de groun an go stanop an grow een de sea!’ Eben dough ya fait ain no bigga den de mustard seed, dat mulberry tree gwine pay ya mind. E gwine do wa ya say.”
Wa de Wokman Oughta Do
7 “Sposin one ob oona hab wokman wa da plow een de fiel or e da mind ya sheep. Wen de wokman come fom e wok, wa ya gwine tell um? Fa true, ya ain gwine tell um say, ‘Mus hurry op. Come seddown an nyam.’ 8 No! Fa sho ya gwine tell de wokman say, ‘Go cook me suppa. Git yasef ready an pit de food pon de table. Atta A done shru nyam an drink, den ya kin hab sompin fa nyam an drink.’ 9 De massa ain gwine praise de wokman jes cause dat wokman done wa e tell um fa do, ainty? 10 Oona stan jes so. Wen oona done do all wa de massa tell oona fa do, oona mus say, ‘We jes wokman. We ain desaab no praise, cause we jes done wa we spose fa do.’ ”
Jedus Heal Ten Man wid Leposy
11 Pon e way ta Jerusalem, Jedus gone long shru de arie tween Samaria an Galilee. 12 Wen Jedus git close ta one settlement, e meet ten man wa been sick een dey skin wid leposy. Dem man beena stan faa way. 13 Dey holla say, “Jedus! Massa! Hab mussy pon we!”
14 Jedus shim an tell um say, “Oona go ta de Jew priest dem. Leh dem xamine oona.”
Wiles dem man beena gwine fa see de priest, dey all been heal. Dey all clean an dey ain been sick no mo. 15 Wen one ob dem see dat e done been heal, e come back ta Jedus. E holla, da praise God. 16 E git down pon de groun een front ob Jedus foot an e tank um. An dat man been fom Samaria. 17 Jedus say, “A done mek ten man clean, ainty? Weh de oda nine dem? 18 Hoccome ain nobody ton back fa tank God cep dis one man wa ain one ob we Jew people? Hoccome de oda Jew man dem ain come back?” 19 Jedus tell de man say, “Git op an go home. Cause ya bleebe een me, ya done git heal.”
Wen God Rule Oba de Wol
Matthew 24:23-28, 37-41
20 Some Pharisee aks Jedus wen God gwine come fa rule. Jedus ansa um say, “Wen God come fa rule, oona ain gwine see no sign fa sho dat. 21 Ain nobody gwine say, ‘Look yah, dey e dey dey!’ Needa, ‘Look yonda!’ Cause God da rule mongst oona.”
22 Jedus tell e ciple dem say, “De time gwine come wen oona gwine wahn bad fa see de Man wa Come fom God come back, eben ef e jes fa one day. Bot oona ain gwine shim. 23 People gwine tell oona say, ‘Look yonda, oba dey de Man wa Come fom God!’ Oda gwine say, ‘Look yah, e dey dey!’ Mus dohn go long wid um. Mus dohn folla um. 24 Wen de Man wa Come fom God come back ta de wol, ebrybody gwine be able fa shim, jes like lightnin dat flash cross de sky an light um op fom one side ta de oda. 25 Bot fo dis happen, e haffa suffa plenty ting, an de people wa lib taday ain gwine hab nottin fa do wid um. 26 Jes like how e been een Noah time, dat de way e gwine be wen de Man wa Come fom God gwine come back. 27 Een Noah time, de people beena nyam an drink an git marry op. Dey beena lib dat same way til dat day wen Noah gone eenside de ark. Den de big rain come, an all dem outside de ark git kill op een dat wata wa kiba um all op. 28 Same way, een Lot time, de people beena nyam an drink. Dey beena buy an sell. Dey beena plant crop an build house. 29 Bot de day wen Lot lef out fom Sodom, fire an sulfa stone come down fom heaben like rain an stroy all de people dey. 30 Dat so e gwine be dat day wen de Man wa Come fom God gwine come back ta de wol.
31 “Dat day dey, de poson wa dey pontop e house mus dohn tek time fa go down eenside e house fa geda e ting. Same way, de poson wa dey een e fiel, e mus dohn ton back ta e house. 32 Oona memba wa happen ta Lot wife! 33 Whosoneba da try fa sabe e life, e gwine loss e true life. Bot de poson wa loss e life cause ob me, e gwine hab de true life. 34 A da tell oona, dat night dey gwine be two people da sleep een de same bed. Angel gwine come tek one an lef de oda one. 35 Two ooman gwine be togeda, da grine meal. Angel gwine come tek one an lef de oda one. [ 36 Two man gwine be een de fiel, da wok. Angel gwine come tek one an lef de oda one.]”
37 Jedus ciple dem aks um say, “Lawd, weh dem ting gwine happen?”
Jedus ansa um say, “Wehsoneba dey a dead body, de buzzat dem gwine geda dey too.”

- Luke
- <
- 17
- >

© 2005 WBT